钦定古今图书集成/理学汇编/字学典/第100卷 > 褚遂良
## 钦定古今图书集成/理学汇编/字学典/第100卷 > 褚遂良

按《旧唐书》本传：褚遂良，散骑常侍亮之子也。博涉文
史，尤工隶书。父友欧阳询甚重之。太宗尝谓侍中魏
征曰：“虞世南死后，无人可以论书。”征曰：“褚遂良下笔
遒劲，甚得王逸少体。”太宗即日召令侍书。太宗尝出
御府金帛，购求王羲之书迹，天下争赍古书，诣阙以
献，当时莫能辨其真伪，遂良备论所出，一无舛误。拜
“中书令。显庆二年，转桂州都督，又贬爱州刺史，卒官。”
按《书断》：“褚遂良善书，少则服膺虞监，长则祖述右军，
真书甚得其媚趣。显庆中卒，年六十四。遂良隶行入
妙，亦尝师受史陵，然史亦有古，直伤于疏瘦也。”
按《广川书跋》：“褚河南书似西汉，不减铜筒等书。”
按《墨池编》：“遂良书多法，或敩锺公之体，而古雅”绝俗，
或师逸少之法而瘦硬有馀。至于章草之间，婉美华
丽，皆妙品之尤者也。

按《宣和书谱》：“褚遂良，字登善，钱塘人。喜作正书。其《磨
崖碑》在西洛龙门，《孟法师碑》在长安国子监，《圣教序》
在长安慈恩塔中，皆世所著闻者。今御府所藏一十：
正书《谢表文》《帝京诗》《乐毅论》《石研帖》《大洞内祝隐文》，
行书《枯木赋》，草书，临王羲之《水兴帖》，临王羲之《中郎
帖》，临王羲之《二谢帖》、摹王羲之《官舍帖》。”

===姜协===按《唐书姜宝谊传》：“宝谊子协，字寿，善篆籀，历燕然都
护、夏州都督，封成纪县侯，谥曰威。”